REZOLUTË

PËR VLERËSIMIN E VEPRIMTARISË SË AUTORITETIT TË KOMUNIKIMEVE ELEKTRONIKE DHE POSTARE PËR VITIN 2018

Kuvendi i Shqipërisë:
- duke njohur AKEP-in si autoritet i pavarur në mbikëqyrjen e tregut të komunikimeve elektronike dhe postare, si dhe për ruajtjen e ekuilibrit ndërmjet interesave të konsumatorëve, shtetit dhe sipërmarrësve në këtë sektor;
- duke konsideruar se gjatë vitit 2018 patëm një rritje të shkallës së përqendrimit të tregut të ofruesve të shërbimeve celulare, si rezultat i mbylljes së aktivitetit për ofrimin e këtyre shërbimeve nga shoqëria Plus Communication sh.a. më 31.12.2017;
- duke vlerësuar hapat pozitivë në lidhje me heqjen e tarifës së roaming-ut me Kosovën dhe më tej me vendet e Ballkanit;
- duke marrë parasysh se gjatë vitit 2018 tregu i komunikimeve elektronike u përball me një rënie të të ardhurave dhe fitimeve të operatorëve kryesorë të komunikimeve elektronike;
- duke konstatuar rritjen e ndjeshme të përdorimit të shërbimeve të aksesit broadband celular dhe rënia e përdorimit të shërbimeve tradicionale të thirrjeve dhe SMS-ve nga rrjete celulare, si dhe vijimin e rritjes së qëndrueshme të aksesit broadband nga rrjete fikse;
Vlerëson për vitin 2018:
- Kontributin konkret të dhënë nga AKEP-i në miratimin e ndryshimeve ligjore, të cilat i hapën rrugë lehtësimit të tarifave të roaming-ut me Kosovën dhe me vendet e tjera të rajonit, si dhe bashkëpunimin efikas të AKEP-it me të gjithë aktorët kombëtarë dhe ndërkombëtarë gjatë këtij procesi.
- Si shumë pozitive dhe me ndikim të drejtpërdrejtë te konsumatori implementimin e  ndryshimeve të miratuara lidhur me portabilitetin e numrave të pajtimtarëve. Këto ndryshime kanë reduktuar ndjeshëm kohën e portimit për konsumatorët dhe kanë lehtësuar procedurat.
- Si shumë pozitive dhe me ndikim të drejtpërdrejtë te konsumatori rikthimin e kohëzgjatjes mujore (30-ditore) të paketave të ofruara nga operatorët, nga 28-ditore që ishin më parë.
- Punën e bërë për dhënien e një të drejtë përdorimi të frekuencave të brezit 800 MHz, pas lirimit të këtij brezi dhe vënien e tij në dispozicion të shërbimeve të reja broadband mobile.
- Vendimmarrjen lidhur me rregullimin e tarifave të sipërmarrësve me FNT në tregjet me shumicë të terminimit të thirrjeve në rrjetet celulare, e cila ka ndikim në rritjen e përfitimeve të përdoruesve fundorë, si dhe promovimin e konkurrencës së ndershme bazuar në parimin e proporcionalitetit.
- Punën e bërë për përmirësim të plotë (full upgrade) të sistemit ATLAS, popullimin e sistemit me informacion mbi infrastrukturën pasive të operatorëve të telekomunikacioneve, si dhe dy ndërfaqet për operatorët e rrjeteve të komunikimeve elektronike për publikun e gjerë. 
- Ndryshimet e bëra në faqen e internetit www.akep.al këto ndryshime e kanë sjellë faqen më afër përdoruesit (user friendly), duke e vendosur konsumatorin në fokus të saj, ndërkohë linku i testimit të shpejtësisë së internetit duhet të bëhet funksional.
- Nënshkrimin e marrëveshjeve të bashkëpunimit me disa institucione gjatë vitit 2018, në mënyrë të veçantë Marrëveshjen e Bashkëpunimit me Autoritetin e Konkurrencës, me të cilin duhet të rrisë më tej bashkëpunimin për një konkurrencë të ndershme dhe me rregulla të qarta loje në tregun e komunikimeve elektronike dhe postare.
- Bashkëpunimin e ngushtë me Autoritetin e Mediave Audiovizive (AMA) në luftën kundër piraterisë, si rezultat i të cilit u bë i mundur mbyllja e 80 domain-eve të paligjshme. Në të njëjtën kohë, nxit AKEP-in për një bashkëpunim të mëtejshëm me AMA-n, si dhe nënshkrimin e një marrëveshjeje bashkëpunimi mes dy institucioneve.
- Rritjen e numrit të inspektimeve në terren dhe atyre në distancë ndaj operatorëve të komunikimeve elektronike dhe postare, për të bërë të mundur që shërbimet e ofruara nga këto operatorë të jenë në përputhje me kushtet dhe rregullat e autorizuara.
Rekomandon për vitin 2019:
- t’i kushtojë vëmendje të veçantë vendimmarrjes, lidhur me “Analizën e Tregut Celular: Tregu me Shumicë i Aksesit dhe Origjinimit; Tregjet me Shumicë të Terminimit të Thirrjeve Ndërkombëtare dhe Tregu me Pakicë i Shërbimeve Celulare”, në përputhje me legjislacionin në fuqi, duke bashkëpunuar ngushtë edhe me strukturat përkatëse të BE-së, si dhe duke iu referuar eksperiencave dhe ekspertizës së tyre;
- të bëjë një analizë të plotë të shkaqeve që çuan në daljen nga një treg i rregulluar i një operatori, nëse këto shkaqe lidhen me problematikën e vendimmarrjeve të rregullatorit apo dështimit në menaxhim të operatorit të fundit në treg dhe të reflektojë konkluzionet e kësaj analize;
- të vijojë punën, në bashkëpunim me ministrinë përkatëse për ndjekjen e procedurave të tenderimit, lidhur me dhënien në përdorim edhe të dy brezave të tjerë të lirë të frekuencave 800 MHz, për t’i hapur rrugë futjes së teknologjive dhe shërbimeve të reja broadband mobile në nivel kombëtar;
- të bashkëpunojë ngushtë me MIE dhe me Autoritetin e Mediave Audiovizive (AMA) për lirimin e brezit 700 MHz, sipas rekomandimeve të BE-së, si dhe të kryejë paraprakisht një proces këshillimi lidhur me përdorimin e ardhshëm të brezit 700 MHz për operatorët e rrjeteve celulare;
- të punojë për nxitjen e implementimit të teknologjive të reja, nëpërmjet politikave rregullatore, të cilat sjellin rritjen e konkurrencës përmes rritjes së cilësisë, si dhe ndikojnë në ofrimin e shërbimeve më të mira dhe më eficiente në tregun e komunikimeve elektronike; 
- të bashkëpunojë me aktorët brenda vendit dhe ata ndërkombëtarë për implementimin me sukses të marrëveshjeve për lehtësimin e tarifave të roaming me Kosovën dhe më tej për vijimin e hapave dhe procedurave për lehtësimin e tarifave roaming me vendet e Ballkanit, sipas marrëveshjes së nënshkruar;
- të vijojë monitorimet, në bashkëpunim me Komisionin e Mbrojtjes nga Rrezatimet (KMR), lidhur me matjen e nivelit të rrezatimeve të telefonisë celulare, duke adresuar shqetësimin e publikut lidhur me ekspozimin ndaj valëve elektromagnetike të telefonave celularë, stacioneve bazë dhe transmetuesve të tyre, në mënyrë që niveli i këtyre rrezatimeve të mos tejkalojë pragun e sigurisë të përcaktuar nga Komisioni Ndërkombëtar për Mbrojtjen nga Rrezatimet Jojonizuese (ICNIRP).;
- të bëjë, gjatë vitit 2019, një vlerësim të strukturës së tregjeve të shërbimeve postare, si dhe të ketë në fokus garantimin e Shërbimit Universal Postar dhe cilësisë së shërbimeve postare në të gjithë territorin e vendit, duke i kushtuar vëmendje zgjidhjes së problemeve të identifikuara me saktësinë e adresave dhe shpërndarjes së pakove në bashkëpunim edhe me institucionet përkatëse;
- të kërkojë me rigorozitet nga Posta Shqiptare dorëzimin e pakove (dërgesave) në adresën e individit, si një kërkesë ligjore, zbatimi i së cilës duhet të përmbushet brenda një kohe sa më të shkurtër, në kuadër të mbrojtjes së konsumatorit; 
- të marrë masa, brenda vitit 2019, që qytetarët (konsumatorët) të mos paguajnë tarifa dhe kosto shtesë për marrjen e pakove (dërgesave) nga Posta Shqiptare, praktikë sipas të cilës qytetarët duhet të shkojnë ta tërheqin pakon (dërgesën) në zyrat e postës kundrejt një pagese, në vend që ta marrin në adresë pakon (dërgesën);
- të intensifikojë aktivitetin e tij përmes grupit të punës, i ngritur në vitin 2018, në lidhje me  kushtet teknike të zbatuara  nga operatorët, si dhe të zbatojë masa administrative, sipas ligjit, në rastet e shkeljeve, duke konsideruar problemin e kabllove ajrore apo atyre të vendosura në shtyllëzimet elektrike, si dhe përdorimi i përbashkët i infrastrukturës, si një problem i cili vijon të mbetet shqetësues; 
- të punojë për ngritjen e një regjistri “Do Not Call Me”, bazuar në praktikat më të mira ndërkombëtare, për të rregulluar aktivitetet e telemarketuesve që bëjnë thirrje telefonike të padëshiruara për individë privatë. Skema e regjistrimit do të mundësojë përdoruesit që të bëjnë “opt-out”, pra të mos marrin thirrje të pakërkuara nga kompanitë telemarketing;
- të vijojë punën, gjatë vitit 2019, për konsolidimin dhe reduktimin e rregulloreve ekzistuese, duke pasur parasysh jo vetëm rregulloret lidhur me mbrojtjen e konsumatorit, por edhe ato të cilat kanë të bëjnë me aktorët e tjerë në tregun e komunikimeve elektronike dhe postare;
- të bashkëpunojë me MIE-n në përgatitjen dhe implementimin e akteve nënligjore të ligjit nr. 120/2016 “Për zhvillimin e rrjeteve të komunikimeve elektronike të shpejtësisë së lartë dhe sigurimin e së drejtës së kalimit”, si dhe të luajë një rol proaktiv në lehtësimin dhe zbatimin e rregullave të reja që pritet të miratohen, me qëllim promovimin e përdorimit të përbashkët të infrastrukturës, investimet e përbashkëta në rrjete dhe koordinimin e punëve civile, si dhe aksesin në rrjetin e brendshëm të ndërtesave;
- të marrë masa për të garantuar sigurinë dhe integritetin e rrjeteve dhe shërbimeve të komunikimeve elektronike, në përputhje me rregullat e BE-së për sigurinë kibernetike, si dhe të rrisë më tej bashkëpunimin me Agjencinë Kombëtare për Sigurinë Kibernetike (ALCIRT), në lidhje me identifikimin e kërcënimeve të mundshme kibernetike dhe njoftimin e operatorëve në kohën e duhur për të marrë masa të menjëhershme;  
- të bashkëpunojë me institucionet e tjera shtetërore për të bërë të mundur që deri në fund të vitit 2019 të finalizohet zbatimi në të gjithë Shqipërinë i përdorimit të numrit të emergjencës 112, përfshirë edhe identifikimin e vendndodhjes nga gjenerohet thirrja.

